‘อนันดา’หาทุนคลอดตราสาร6พันล.ขายฝรั่ง
&#8220;อนันดา&#8221; ระดมทุนล็อตใหญ่ ขายตราสารหนี้ต่างประเทศ 6,000 ล้านบาท ลุยคอนโดติดแนวรถไฟฟ้า
29 ต.ค. 2565

“อนันดา” ระดมทุนล็อตใหญ่ ขายตราสารหนี้ต่างประเทศ 6,000 ล้านบาท ลุยคอนโดติดแนวรถไฟฟ้า 
นายชานนท์ เรืองกฤตยา ประธานเจ้าหน้าที่บริหาร บริษัท อนันดา ดีเวลลอปเม้นท์ (ANAN) เปิดเผยว่า บริษัทเตรียมระดมทุนออกตราสารการเงิน วงเงิน 200 ล้านเหรียญสหรัฐ หรือประมาณ 6,000 ล้านบาท เสนอขายนักลงทุนต่างประเทศ 
สำหรับรายละเอียดตราสารการเงิน การเสนอขาย อายุตราสาร ดอกเบี้ย และการเสนอขาย จะเปิดเผยได้ภายหลังการประชุมวิสามัญผู้ถือหุ้นอนุมัติแล้ว 
นายเสริมศักดิ์ ขวัญพ่วง ประธานเจ้าหน้าที่สายงานการลงทุน ANAN กล่าวว่า การเสนอขายตราสารหนี้ครั้งนี้ มีลักษณะกึ่งหนี้กึ่งทุน ซึ่งขณะนี้ไม่ระบุชัดเจนว่าเป็นตราสารหนี้ประเภทไหน แม้ว่าก่อนหน้านี้ ในเดือน มิ.ย. บริษัทได้ออกหุ้นกู้เสนอขายนักลงทุนในประเทศได้รับเงินจากการขาย 2,605 ล้านบาทแล้วก็ตาม แต่ยังเดินหน้าระดมทุน เนื่องจากเห็นศักยภาพคอนโด มิเนียมติดรถไฟฟ้ามีโอกาสเติบโตอีกมาก 
นายเสริมศักดิ์ กล่าวอีกว่า การระดมทุนออกตราสาร 2 ครั้งนี้ ไม่ส่งผลให้อัตราหนี้สินต่อทุน (ดี/อี) เพิ่มขึ้น และรักษา ดี/อี อยู่ระดับ 1 ต่อ 1 ตามที่ได้รับปากนักลงทุนไว้
“บริษัทระดมทุนโดยออกตราสารหนี้และหุ้นกู้แทนการกู้สถาบันการเงิน เพราะไม่ต้องการให้กระทบราคาหุ้นในตลาดและดี/อี” นายเสริมศักด์ กล่าว 
นายชานนท์ กล่าวถึงแผนงานปีนี้ ว่า วางแผนเปิดตัว 2 โครงการแบรนด์ไอดีโอ โครงการแรกตั้งอยู่ที่ฝั่งธนฯ ห่างสถานีรถไฟฟ้าใต้ดินสายสีน้ำเงิน มูลค่าโครงการ 3,565 ล้านบาท โครงการที่ 2 ห่างสถานีรถไฟฟ้าบีทีเอส 300 เมตร มูลค่าโครงการ 1,874 ล้านบาท ทั้ง 2 โครงการมีระยะเวลาก่อสร้าง 2.5 ปี เปิดขายไตรมาส 4 นี้ และรับรู้รายได้ปี 2558
สำหรับการเปิดโครงการใหม่เป็นไปตามแผนธุรกิจของบริษัท ที่ได้เตรียมเปิด 13 โครงการใหม่ในปีนี้ และตั้งเป้าการเติบโตรายได้ที่ 100% ซึ่งมาจากการเตรียมโอนโครงการคอนโดมิเนียม มูลค่ารวมกว่า 1.2 หมื่นล้านบาท ประกอบด้วยโครงการไอดีโอ โมบิ จำนวน 4 โครงการ มูลค่า 6,700 ล้านบาท โครงการ Atoll 7 โครงการ มูลค่า 2,500 ล้านบาท และโครงการ AD2 มูลค่า 2,800 ล้านบาท
“การเปิดตัวสองโครงการใหม่คาดว่าจะได้รับความสนใจจากกลุ่มลูกค้าเป็นอย่างดี จากที่เพิ่งเปิดตัวโครงการ ‘ไอดีโอ สาทรท่าพระ’ และ ‘ELIO Phase 1’ ซึ่งยอดขายเป็นไปตามเป้า โดยเฉพาะ ‘ไอดีโอ สาทรท่าพระ’ ผลตอบรับดีเกินคาด มียอดจองถึง 1,300 ล้านบาทภายใน 2 สัปดาห์ สะท้อนความเชื่อมั่นของกลุ่มลูกค้าที่มีต่ออนันดาฯ” นายชานนท์ กล่าว 
บริษัทหลักทรัพย์ (บล.) บัวหลวง แนะนำซื้อ ANAN ให้ราคาเป้าหมายพื้นฐาน 4.20 บาท ขณะที่ราคาล่าสุดปิด 2.22 บาท ลดลง 0.28 บาท หรือ 11.20% ซึ่งราคาหุ้นได้รับความกดดันจากการคาดผลประกอบการที่ขาดทุนในไตรมาส 2 และ 3 แต่ บล.บัวหลวง มองว่าจุดเปลี่ยนสำคัญจะอยู่ในไตรมาส 4/2556 นี้ เมื่ออนันดาฯ พลิกมาทำกำไรอย่างมีนัยสำคัญ คาดกำไรสุทธิจำนวนมาก 1,500 ล้านบาท 
นอกจากนี้ หุ้น ANAN ยังซื้อขายต่ำกว่าราคาต่อกำไรต่อหุ้น (พี/อี) มากเพียง 6.1 เท่า ถูกที่สุดในกลุ่ม ราคาเป้าหมายสิ้นปี 4.20 บาท ลดลงจากเดิมที่ให้ไว้ 5.50 บาท